Էմի Քլոբուշար

Էմի Ջին Քլոբուշար (, ), ամերիկացի քաղաքական գործիչ, Մինեսոտայի նահանգից ԱՄՆ սենատոր, Մինեսոտայի Դեմոկրատական ֆերմերային-աշխատանքային կուսակցության անդամ (ԱՄՆ դեմոկրատական կուսակցության անդամ), ԱՄՆ նախագահի թեկնածու (2020)։ Ժողովրդավարական կառավարման և սոցիալական ծրագրերի կոմիտեի նախագահ, ընդգրկված է Միացյալ տնտեսական կոմիտեի, Սենատի գյուղատնտեսության, սննդի և անտառային տնտեսության կոմիտեի, Սենատի առևտրի, գիտության և տրանսպորտի հարցերի կոմիտեի, Սենատի կանոնների և վարչակազմի կոմիտեի և Սենատի դատական մարմինների կոմիտեի կազմում։

Կենսագրություն 
Էմի Քլոբուշարը ծնվել է 1960 թվականի մայիսի 25-ին Մինեսոտա նահանգի Պլիմուտ քաղաքում։ Նրա հայրը հոդվածներ է գրել «StarTribune» թերթում, մայրը՝ եղել է ուսուցիչ տարրական դպրոցում։ Հաճախել է Պլիմուտի հանրային դպրոց։ 1982 թվականին գերազանցությամբ ավարտել է Եյլի համալսարանը և Չիկագոյի համալսարանի իրավաբանական ֆակուլտետը։ 1986 թվականին Կլոբուշարի ավարտական աշխատանքը Hubert H. Humphrey Metrodome-ի կառուցման մասին, որպես գիրք հրատարակվել է։ Համալսարանն ավարտելուց հետո, Մինեապոլիսում զբաղվել է իրավաբանական պրակտիկայով։ 1993 թվականին Քլոբուշարն ամուսնացել է Ջոն Բեսլերի հետ, զույգը մեկ երեխա ունի։ 1998 թվականին ընտրվել է Հենեպինի շրջանի դատախազ և վերընտրվել 2002 թվականին։ Այդ ժամանակ Քլոբուշարը Մինեսոտայի փաստաբանների ասոցիացիայի նախագահն էր։

ԱՄՆ Սենատ 
2006 թվականին Մարկ Դեյթոնը հայտարարել էր, որ ԱՄՆ Սենատում նոր ժամկետով չի առաջադրվի։ Քլոբուշարն ավելի քան 9 միլիոն դոլար է հավաքել ընտրարշավին մասնակցելու համար և հաղթել է հանրապետական Մարկ Քենեդիին, 58 %-ը՝ 38 %-ի դիմաց։ Նրա լիազորություններն ուժի մեջ են մտել 2007 թվականի հունվարի 3-ին։ Քլոբուշարը վերընտրվել է 2012 թվականին (65 %-ի առավելությամբ՝ Կուրտ Բիլսի 35 %-ի դիմաց)։ Նա Մինեսոտա նահանգից ԱՄՆ Սենատ ընտրված առաջին կինն էր (մինչ այդ կանանց միայն նշանակել էին այդ պաշտոնին)։

 Սենատում աշխատելու ժամանակ Քլոբուշարն իրեն ցույց տվեց որպես լիբերալ քաղաքական գործիչ, որը սովորաբար աջակցում էր իր կուսակցությանը և մասնակցում էր երկկուսակցական բանակցություններին։ Նա բանակցություններ է վարել Միսիսիպի գետի վրա ավտոճանապարհային կամրջի վերականգնման ֆինանսավորման շուրջ, որը փլուզվել էր 2007 թվականի օգոստոսին։ Քլոբուշարը նաև աջակցել է գյուղատնտեսական նահանգների համար ֆերմերային տնտեսությունների մասին բազմաթիվ օրինագծերին և առանձնակի հետաքրքրություն է ցուցաբերել վետերանների գործերի նկատմամբ։ Նա մասնակցել է Սենատում էթիկայի կանոնների զգալի վերանայմանը, ինչպես նաև միջազգային առևտրային նախաձեռնություններին և գիտության և տեխնոլոգիաների ֆինանսավորման, դպրոցական կրթության բարելավման օրինագծերին։ Քլոբուշարը ժողովրդավարական կառավարման և սոցիալական ծրագրերի կոմիտեի նախագահն է, ընդգրկված է Միացյալ տնտեսական կոմիտեի, Սենատի գյուղատնտեսության, պարենի և անտառային տնտեսության կոմիտեի, Սենատի առևտրի, գիտության և տրանսպորտի հարցերի կոմիտեի, Սենատի կանոնների և վարչակազմի կոմիտեի և Սենատի դատական մարմինների կոմիտեի կազմում։

2016 թվականի դեկտեմբերի վերջին սենատորներ Ջոն Մաքքեյնի և Լինդսի Գրեմի հետ նա այցելել էր Բալթյան երկրներ և Ուկրաինա։ Սենատորի կարիերայի սկզբից մի քանի հրատարակություններ (ներառյալ The New York Times-ը և New Yorker-ը) Քլոբուշարին հիշատակել են որպես 2020 թվականի նախագահական ընտրություններում հնարավոր թեկնածու։ 2019 թվականի փետրվարի 10-ին նա հայտարարել էր, որ ընտրություններին առաջադրվելու է դեմոկրատական կուսակցությունից։

Հրապարակումներ

Ծանոթագրություններ 

ԱՄՆ-ի դեմոկրատական կուսակցության անդամներ
Ամերիկացի իրավաբաններ
Եյլի համալսարանի շրջանավարտներ
21-րդ դարի ամերիկացի քաղաքական գործիչներ
Չիկագոյի համալսարանի շրջանավարտներ
ԱՄՆ-ի կին քաղաքական գործիչներ
Կին ինքնակենսագիրներ